KIRJALLINEN KYSYMYS P-3915/00 esittäjä(t): Chris Davies (ELDR) komissiolle. Ympäristölainsäädännön toimeenpano.



Virallinen lehti nro 174 E , 19/06/2001 s. 0184 - 0185



KIRJALLINEN KYSYMYS P-3915/00 esittäjä(t): Chris Davies (ELDR) komissiolle (6. joulukuuta 2000) Aihe: Ympäristölainsäädännön toimeenpano Ennen virkaan nimittämistään komissaari (ehdokas) Wallström oli 2. syyskuuta 1999 Euroopan parlamentin ympäristövaliokunnan kuultavana ja totesi seuraavaa: Mielestäni meidän on luotettava ennen kaikkea suuren yleisön apuun. Jos tiedotamme asioista paremmin, esimerkiksi julkaisemalla selontekoja jäsenvaltioiden toimeenpanotavoista, komission ja parlamentin päätösten seurannasta ja tuottamalla enemmän näitä selontekoja, uskon, että voimme saada yleisön mukaan. Mielestäni tämä on tärkeä lähtökohta. Olen varma, että tässä asiassa voidaan saada aikaan huomattavasti enemmän. 1. Mihin uusiin toimiin komissio on ryhtynyt kyseisen päivämäärän jälkeen kiinnittääkseen huomiota nimeltämainittavien jäsenvaltioiden laiminlyönteihin ja rohkaistakseen ympäristölainsäädännön toimeenpanoa tämän tärkeän lähtökohdan mukaisesti? 2. Mihin uusiin lisätoimiin komissio aikoo ryhtyä saadakseen aikaan huomattavasti enemmän? Margot Wallströmin komission puolesta antama vastaus (23. tammikuuta 2001) Komissio on toteuttanut useita toimia, joista mainittakoon erityisesti, että se on julkaissut kuudennentoista vuosikertomuksensa yhteisön oikeuden soveltamisen valvonnasta(1) sekä ympäristöasioiden pääosaston toisen vuosittaisen tutkimuksen, jossa annetaan ajantasaista tietoa yhteisön ympäristölainsäädännön täytäntöönpanosta. Kyseinen ympäristölainsäädäntöä käsittelevä erityisjulkaisu käsittää viisi osaa: yhteisön ympäristölainsäädännön voimaan saattamista koskevaan komission tiedonantoon(2) liittyvät jatkotoimet; muut monialaiset erityistoimet; IMPEL-verkoston työ tutkimuksessa käsiteltynä ajanjaksona ja verkoston työohjelma vuodeksi 2000; jäsenvaltioiden ilmoittama lainsäädäntö, jolla ne ovat saattaneet sellaiset yhteisön ympäristödirektiivit osaksi kansallista lainsäädäntöä, jotka niiden on täytynyt saattaa osaksi lainsäädäntöään tutkimuksessa käsiteltynä ajanjaksona, sekä jäljennös yhteisön oikeuden soveltamisen valvontaa koskevan kuudennentoista vuosikertomuksen ympäristöä käsittelevästä luvusta. Toisen vuosittaisen tutkimuksen tavoitteena on ollut jatkaa tiedottamista yhteisön ympäristölainsäädännön saattamisesta osaksi kansallista lainsäädäntöä sekä sen soveltamisesta ja täytäntöönpanosta jäsenvaltioissa ja lisätä näiden asioiden avoimuutta. Kyseinen tutkimus osoittaa, miten komissio toteuttaa kaikkien keskeisten osapuolten avustuksella edellä mainitussa tiedonannossa esitetyt tärkeimmät ehdotukset ja miten kaikki pääasialliset toimijat edistävät ympäristön paranemista. Komissio on myös keskustellut ja sopinut jäsenvaltioiden kanssa teknisistä ohjeista, joilla pyritään parantamaan luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(3) säännösten ymmärtämistä ja täytäntöönpanoa. Lisäksi komissio piti 30. toukokuuta 2000 uimavesiä käsittelevän seminaarin, jonka yhteydessä julkaistiin vuoden 1999 uimakautta käsittelevä komission uimavesiraportti. Tällä tavalla suurelle yleisölle ja tiedotusvälineille tiedotettiin siitä, miten eri jäsenvaltiot ovat noudattaneet uimaveden laadusta 8. joulukuuta 1976 annetun direktiivin 76/160/ETY(4) säännöksiä. Komissio on kuten ennenkin pyrkinyt varmistamaan, että yhteisön ympäristölainsäädäntö pannaan asianmukaisesti täytäntöön, ja on ryhtynyt toimenpiteisiin sellaisia jäsenvaltioita vastaan, jotka eivät ole noudattaneet kyseistä lainsäädäntöä, aloittamalla EY:n perustamissopimuksen 226 ja 228 artiklan (entisen 169 ja 171 artiklan) sekä Euratomin perustamissopimuksen 141 ja 143 artiklan mukaisen rikkomisesta johtuvan menettelyn ja tiedottamalla yleisölle näiden asioiden yhteydessä tehdyistä päätöksistä lehdistötiedotteiden avulla. Lisäksi komissio on pitänyt jäsenvaltioiden kanssa erityiskokouksia, joissa on keskusteltu tapauksista, joissa on epäilty yhteisön lainsäädännön rikkomista tai joissa se on vahvistettu(5). Vuonna 2001 järjestetään uusia seminaareja, joissa käsitellään ympäristölainsäädännön täytäntöönpanoa. Lisäksi tutkitaan muita toimenpiteitä, joilla kyseisen lainsäädännön täytäntöönpanoa ja noudattamista voidaan parantaa. (1) EYVL C 354, 7.12.1999. (2) KOM(96) 500 lopullinen. (3) EYVL L 206, 22.7.1992. (4) EYVL L 31, 5.2.1976. (5) Vuonna 2000 tällaisia kokouksia pidettiin muun muassa Belgian, Saksan, Kreikan, Espanjan, Ranskan, Italian, Itävallan, Portugalin, Ruotsin ja Yhdistyneen kuningaskunnan kanssa.